Talous- ja sosiaalikomitean lausunto aiheesta : - "Ehdotus neuvoston asetukseksi (EY) määritetyillä alueilla tuotettuja laatuviinejä koskevista erityissäännöksistä annetun asetuksen (ETY) N:o 823/87 muuttamisesta", ja - "Ehdotus neuvoston asetukseksi (EY) yhteisössä tuotetuista kuohuviineistä annetun neuvoston asetuksen (ETY) N:o 2332/92 muuttamisesta"



Virallinen lehti nro C 204 , 15/07/1996 s. 0039



Talous- ja sosiaalikomitean lausunto aiheesta: - "Ehdotus neuvoston asetukseksi (EY) määritetyillä alueilla tuotettuja laatuviinejä koskevista erityissäännöksistä annetun asetuksen (ETY) N:o 823/87 muuttamisesta", ja - "Ehdotus neuvoston asetukseksi (EY) yhteisössä tuotetuista kuohuviineistä annetun neuvoston asetuksen (ETY) N:o 2332/92 muuttamisesta" () (96/C 204/13) Neuvosto päätti 8. helmikuuta 1996 Euroopan yhteisön perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainituista ehdotuksista. Asian valmistelusta vastannut maa- ja kalatalousjaosto hyväksyi lausuntonsa 11. huhtikuuta 1996. Esittelijänä oli Adalbert Kienle. Talous- ja sosiaalikomitea hyväksyi 24. ja 25. huhtikuuta 1996 pitämässään 335. täysistunnossa (huhtikuun 24. päivän kokouksessa) seuraavan lausunnon. Äänestyksessä annettiin 98 ääntä puolesta, 1 vastaan, ja 11 pidättyi äänestämästä. I. EHDOTUS NEUVOSTON ASETUKSEKSI (EY) MÄÄRITETYILLÄ ALUEILLA TUOTETTUJA LAATUVIINEJÄ KOSKEVISTA ERITYISSÄÄNNÖKSISTÄ ANNETUN ASETUKSEN (ETY) N:O 823/87 MUUTTAMISESTA 1. Johdanto 1.1. Euroopan komissio kiinnittää huomiota siihen, että Saksassa on määritetty uusia perinteisiä erityismerkintöjä, nimittäin "Qualitätsweine garantierten Ursprungs" ja "Qualitätsschaumweine garantierten Ursprungs". 1.2. Nykyisen lainsäädännön mukaisesti jäsenvaltion tma-laatuviinille myöntämää määritetyn alueen nimeä ei saa käyttää tarkoitettaessa muita viinialan tuotteita. 1.3. Tietyissä tapauksissa on kuitenkin hyväksyttävä sellaiset uudet alkuperänimitykset, joita on aikaisemmin käytetty tietyistä pöytäviineistä. 1.4. Jotta perinteiset käyttäjät tottuisivat uuteen tilanteeseen, komissio säätää kolmen viinivuoden pituisesta siirtymäkaudesta, jonka jälkeen pöytäviineille sallitaan edelleen tiettyjen maantieteellisten nimien perinteinen käyttö myös siinä tapauksessa, että nämä nimitykset on samanaikaisesti varattu tma-laatuviineille. 2. Yleistä 2.1. Komitea pahoittelee, ettei eurooppalaista viinin markkinajärjestelyn uudistusta ole vielä toteutettu. Tämän sijaan komissio ehdottaa muutoksia tma-laatuviinejä ja kuohuviinejä koskevien säännösten yksityiskohtiin. 2.2. Komitea on kuitenkin sitä mieltä, että markkinakehitys sekä kolmansista maista (erityisesti Etelä-Amerikasta ja Itä-Euroopasta) tulevan tuonnin vakavat valvontaongelmat vahvistavat komitean 22. 23. helmikuuta 1995 hyväksymää lausuntoa () komission ehdotukseen yhteistä viinin markkinajärjestelyä koskevasta komission ehdotuksesta. Uudistusehdotuksessa arvioitiin tuotanto- ja markkinointikehitystä virheellisesti ja otettiin riittämättömästi huomioon GATT-sopimusten seuraukset. 2.3. Komitea kehottaakin Euroopan komissiota yksityiskohtien muutosten lisäksi tekemään mahdollisimman pian viinin markkinajärjestelyuudistusta koskevan tarkistetun ehdotuksen, joka vastaa eurooppalaisten ja kansainvälisten markkinoiden todellista tilannetta. 2.4. Koska Euroopan komissio määrää viinien ja kuohuviinien nimitysmääräyksien yksityiskohtaisista muutoksista, komitean mielestä on yhtä lailla aiheellista muistuttaa komissiota siitä, että se vaati edellä mainitussa lausunnossaan myös nimitysoikeuden perinpohjaista tarkistusta, jotta se vastaisi markkinoinnin ja kuluttajaetujen nykyisiä ja tulevia vaatimuksia. Komitea vaati erityisesti ns. kieltoperiaatteen tarkistusta. 3. Erityistä 3.1. Komitea hyväksyy uusien nimitysten käyttöönoton. 3.2. Komitea vastustaa periaatteessa sitä, että pöytäviineistä ja tma-laatuviineistä saa käyttää samaa maantieteellistä nimeä, sillä tämä saattaa johtaa kuluttajia harhaan. Tämän vuoksi nimitysten kaksinkertainen käyttö on konkreettisin toimin rajoitettava tästedes korkeintaan kolmeen vuoteen. 3.3. Komitea ehdottaa, että jäsenvaltioita ei enää valtuuteta hyväksymään nimityksen kaksinkertaista käyttöä. Nimitykset on pikemminkin kirjattava komission yksityiskohtaiseen luetteloon. Hallintokomitea päättää sekä luetteloon pääsystä että näiden siirtymäaikasäännösten päättymisestä. II. EHDOTUS NEUVOSTON ASETUKSEKSI (EY) YHTEISÖSSÄ TUOTETUISTA KUOHUVIINEISTÄ ANNETUN NEUVOSTON ASETUKSEN (ETY) N:O 2332/92 MUUTTAMISESTA 1. Johdanto 1.1. Euroopan komissio ehdottaa, että pidennetään poikkeussäännöstä, jonka mukaan tma-laatukuohuviinejä voidaan korjata lisäämällä niihin viinituotteita, jotka eivät ole peräisin samalta määritellyltä alueelta. 1.2. Laadun parantamisen vuoksi on myös määrätty yhtenäinen 90 päivän vähimmäisaika sekä laatukuohuviinin että tma-laatukuohuviinin käymiselle. 2. Huomioita 2.1. Komitea odottaa kuluttajasuojan mukaisesti, että nimityksen "tma-laatuviini" tai "tma-laatukuohuviini" piiriin kuuluvat vain tältä määrätyltä alueelta peräisin olevat viinituotteet. 2.1.1. Perinteinen käyttö huomioon ottaen tämä poikkeussäännös on konkreettisin toimenpitein asteittain poistettava, sillä tähänastinen käytäntö saattaa harhauttaa kuluttajia. 2.1.2. Tästä syystä komitea ehdottaa, että jäsenvaltioita ei enää valtuuteta hyväksymään tätä poikkeussäännöstä. Nimitykset, joihin tätä poikkeussäännöstä sovelletaan, on pikemminkin kirjattava Euroopan komission yksityiskohtaiseen luetteloon. Hallintokomitea päättää sekä luetteloon pääsystä että siirtymäaikasäännösten päättymisestä. 2.2. Komitea kannattaa ehdotusta käymisen yhtenäisestä vähimmäisajasta. Bryssel, 24. huhtikuuta 1996. Talous- ja sosiaalikomitean puheenjohtaja Carlos FERRER () EYVL N:o C 74, 14. 3. 1996, s. 12 16. () EYVL N:o C 110, 2. 5. 1995, s. 30.